Hari Al-Khulaif

Hari Al-Khulaif atau Yaum-ul-Khulaif (يوم الخليف) merupakan nama lazim dalam kalangan penduduk Mekah untuk hari kesembilan bulan Zulhijah, yang serentak dengan Hari Arafah.. Pada hari tersebut, golongan wanita Mekah bersama anak-anak mereka beramai-ramai bertolak dari pinggir kota dan kampung-kampung Mekah menuju ke Masjidil Haram. Pada hari yang sama, jemaah haji sedang menunaikan manasik (rukun haji) di Padang Arafah dan golongan lelaki Mekah pula sibuk berkhidmat dan melayani jemaah haji, melakukan tawaf (mengelilingi Kaabah), dan menyelaraskan urusan haji di masyair (tempat-tempat suci haji). Para wanita Mekah beserta ahli keluarganya memanfaatkan Masjidil Haram yang kosong daripada jemaah dan jalan-jalan yang lengang untuk menunaikan solat, melakukan tawaf, berdoa, dan berbuka puasa. Mereka berada di sana sehingga tibanya tengah malam menjelang Hari Raya Aidiladha. Kebanyakan pengunjung ke Masjidil Haram adalah golongan wanita, kanak-kanak, dan warga emas. Adat resam masyarakat Mekah ini telah diamalkan sejak kira-kira lima dekad lalu. Pada hari tersebut, dataran Masjidil Haram menampilkan pemandangan luar dari kebiasaan kerana dilitupi dengan warna hitam yang sinonim dengan baju abaya yang dipakai oleh golongan wanita Mekah.

Sebahagian wanita Mekah akan pergi pada waktu subuh pada hari Arafah untuk menunaikan solat dan melakukan tawaf mengelilingi Kaabah di Masjidil Haram serta mereka berpeluang untuk menyaksikan upacara menukar kain kiswah Kaabah yang mulia, manakala sebahagian wanita Mekah yang lain pula akan datang selepas solat Asar untuk menunaikan solat Maghrib dan Isyak serta berbuka puasa di Masjidil Haram, sebelum menuju ke pusat beli-belah dan pasar untuk membuat persediaan bagi menyambut Hari Raya Aidiladha.

 Penamaan 
Perkataan al-Khulaif (الخليف) berasal daripada perkataan dasar Arab خ ل ف (kha-la-fa) yang membawa maksud datang selepas, menggantikan, berada di belakang. Al-Khulaif dari segi bahasa ialah seseorang yang mengambil tempat orang lain, orang yang menggantikan atau orang yang datang selepas, pengganti atau pewaris manakala dari segi istilah pula ialah seseorang yang menggantikan orang lain dalam jawatan atau tanggungjawab, pewaris kepimpinan atau pengganti dalam urusan yang tertentu.  
Hari al-Khulaif ini dinamakan al-Khulaif atau nama lainnya al-Qais kerana semua pengunjung yang ke Masjidil Haram pada hari tersebut terdiri daripada mereka yang tidak berkesempatan menunaikan haji atau tidak terlibat dengan khidmat pengurusan haji. 

 Rujukan 

 Lihat juga 

 Hari Arafah
Kategori:Makkah
Kategori:Haji
Kategori:Tradisi Mekah
Kategori:Arab Saudi
Kategori:Adat resam Arab